Melnā Pantera

Melnā Pantera () ir amerikāņu komiksu supervaronis, kuru publicē Marvel Comics. Tēlu radīja rakstnieks-redaktors Stens Lī un mākslinieks Džeks Kērbijs. Melnā Pantera pirmo reizi parādījās Fantastiskā četrinieka 52. numura izdevumā, kas publicēts 1966. gada jūlijā. Melnā Pantera ir pirmais melnādainais supervaronis amerikāņu populārajos komiksos. Šis tēls ir arī agrīns afrofutūristu estētikas piemērs.

 Tēls un saistītie sižeti 
Melnās Panteras īstais vārds ir T'Čalla (T'Challa), un viņš ir iepriekšējās Melnās Panteras T'Čakas dēls. T'Čalla ir izdomātas Āfrikas nācijas Vakandas, tehnoloģiski attīstītas sabiedrības, kas izmanto vibrāniju, izdomātu metālu ar neparastām īpašībām, karalis un aizstāvis. Papildus uzlabotām spējām, kas iegūtas, izmantojot senos Vakandas rituālus, dzerot sirdsveida auga esenci, T'Čalla paļaujas arī uz savām zinātnes prasmēm, savas nācijas tradīciju pārzināšanu, stingru fizisko sagatavotību, tuvcīņas prasmēm un piekļuvi bagātībai un progresīvām Vakandas tehnoloģijām, lai cīnītos pret saviem ienaidniekiem. Varonis kļuva par Atriebēju biedru 1968. gadā.

Dona Makgregora 1970. gados sarakstītie sižeti saņēma kritiķu atzinību un iepazīstināja ar T'Čallas ienaidnieku Ēriku Kilmongeru. Šie stāsti skar arī tā laika nozīmīgus sociālos jautājumus, piemēram, Kukluksklana atdzimšanu ASV Džordžijas štatā. Nākamais stāsts pievērsās aparteīda jautājumam Dienvidāfrikā. Tomēr Melnā Pantera bija nedaudz novārtā atstāts tēls ar zemu popularitāti, līdz Kristofers Prīsts to atjaunoja 1990. gadu beigās. Prīsts atkārtoti uzsvēra Vakandas nozīmi kā neatkarīgai un tehnoloģiski attīstītai Āfrikas nācijai. Prīsts iepazīstināja arī ar Doru Miladži, Melnās Panteras sieviešu dzimtes miesassardzēm. Turpmākajās Redžinalda Hadlina sarakstītajās sērijās T'Čalla apprecējās ar Stormu no X-cilvēkiem. Hadlina stāsti uzsver melnādaino kultūras lepnumu un guva lielākus komerciālus panākumus. Hadlina komiksos Melnās Panteras loma un Vakandas vadība uz laiku tika uzticēta arī T'Čallas māsai Šuri, kamēr viņš īslaicīgi atradās komā. Lai gan T'Čallas un Stormas laulību šķīra jau nākamajā sižeta līnijā, viņu attiecības turpinājušās arī citos stāstos. Melnās Panteras komiksi kļuva īpaši komerciāli veiksmīgi 2016. gadā, daļēji pateicoties to rakstnieka, žurnālista un esejista Tānehāsi Koutsa literārajai slavai. Viņa sērijas pirmais numurs bija tā mēneša vislabāk pārdotais komikss. Koutsa sērija apšauba monarhijas leģitimitāti Vakandā un pauž demokrātiskāku redzējumu.

 Melnās Panteras tēls filmās 
Melnās Panteras tēls daudzkārt parādījies dažādos televīzijas šovos, animācijas filmās un videospēlēs. Čedviks Bouzmens atveidoja T'Čallu Marvel Cinematic Universe filmu trešajā fāzē, filmās "Kapteinis Amerika: Pilsoņu karš" (2016), "Melnā Pantera" (2018), "Atriebēji: Bezgalības karš" (2018) un "Atriebēji: Noslēgums" (2019). Viņš arī ierunāja alternatīvas tēla versijas animācijas seriāla What If...? (2021) pirmajā sezonā, ko izdeva pēc viņa nāves. Filma "Melnā Pantera" guva ievērojamus panākumus gan kritiķu, gan skatītāju acīs. Letišas Raitas atveidotā varone Šuri, kura bija parādījusies iepriekšējās MCU filmās, pēc Bouzmena nāves 2020. gadā pārņēma Melnās Panteras lomu filmā "Melnā Pantera: Vakanda mūžam" (2022).

 Atsauces 

 Ārējās saites 
 Melnās Panteras un Vakandas izcelsme 

Kategorija:Komiksu tēli
Kategorija:Supervaroņi